Työttömien aktiivimallia vastustava kansalaisaloite luovutetaan perjantaina aamupäivästä eduskunnan puhemiehelle. 50 000 allekirjoittajan raja ylittyi vain hieman yli viikossa. Tämän jälkeen aloite pääsee eduskunnan käsittelyyn.

Yhteensä aloite keräsi noin 140 000 nimeä tammikuun loppuun mennessä, jolloin nimienkeruu päättyi.

Aloitteessa vedotaan (siirryt toiseen palveluun), ettei työnhakija voi vaikuttaa niihin asioihin, joista häntä rangaistaan uuden lain mukaan. Esimerkeiksi aloitteessa annetaan se, ettei työnhakija voi sille mitään, jos työnantajan rekrytointipäätös ei osunut häneen. Aloite vaatii lain välitöntä kumoamista.

Kiistelty aktiivimalli tuli voimaan vuoden alussa osana uutta työttömyysturvalakia.

Mikä aktiivimalli?

Aktiivimalli koskee lähtökohtaisesti kaikkia työttömyyskorvausta eli ansiosidonnaista päivärahaa, peruspäivärahaa tai työmarkkinatukea saavia suomalaisia.

Jos työtön ei täytä aktiivisuusvelvoitetta, hänen työttömyystukeaan leikataan 4,65 prosenttia kolmen kuukauden ajaksi. Sanktiota ei tule, jos työtön tekee kolmen kuukauden aikana vähintään 18 tuntia palkkatyötä tai osallistuu viitenä päivänä TE-toimiston työllistymispalveluihin tai tienaa yritystoiminnalla vähintään 241,04 euroa kolmen kuukauden aikana. Näitä ei voi yhdistellä.

Aktiivimalli ei koske heitä, jotka saavat etuutta työkyvyttömyyden tai vamman perusteella, odottavat työkyvyttömyyseläkepäätöstä tai ovat omais- tai perhehoitajia.